
Oroszország a szivárványon innen, s túl – Az LMBT mozgalmak biztonságpolitikai értelmezése Oroszországban

Az LMBT közösségeket érintő korlátozások Oroszországban számos esetben nemzetközi visszhangot is kiváltottak az elmúlt években. Ezek egyrészt fizikai atrocitások, másrészt olyan törvényi szabályozások formájában is megjelentek, amelyek másodrendűként kezelik a nem heteroszexuális identitásokat. Bár a nemzetközi média közvetíti a nagyobb horderejű LMBT közösség jogaival kapcsolatos intézkedésekről Oroszországban, ritkán esik szó arról, mi van ezen intézkedések hátterében. A dolgozat a biztonságpolitika szemszögéből közelíti meg ezt a kérdést, arra keresve a választ, hogyan és milyen mértékben illik bele a koppenhágai iskola által definiált biztonságiasítás keretébe az LMBT mozgalmak elleni orosz kormányzati fellépés. A vizsgálat fő tárgyát a 2013-ban elfogadott „melegpropaganda” törvény adja, melynek kontextusához a dolgozat előbb kitér a Pussy Riot nevezetű feminista mozgalomra is, amit elsősorban szekunder kutatások során végzett hírek és nyilatkozatok kvalitatív elemzésével tesz. A dolgozat arra a következtetésre jut, hogy értelmezhető szocietális biztonsági kérdésként az LMBT jogok korlátozása, ahogy a koppenhágai iskolai fő elemei is azonosíthatók az intézkedések során. A dolgozat nem tér ki a Csecsenföldön LMBT személyek ellen elkövetett fizikai bántalmazásokra, melyek vizsgálata további részlettel, s újabb perspektívával szolgálna mind a politikai, mind a társadalmi homofóbia tekintetében.



